b"\n_START_ARTICLE_\nRelaci\xc3\xb3 social\n_START_PARAGRAPH_\nLa relaci\xc3\xb3 social \xc3\xa9s la interacci\xc3\xb3 de l'individu amb els altres seguint una s\xc3\xa8rie de normes pactades per la comunitat apreses en el proc\xc3\xa9s de socialitzaci\xc3\xb3, de manera que s'esdevenen grups socials segons el tipus i la quantitat de relacions establertes. Aquests grups s\xc3\xb3n un dels elements definitoris de la personalitat i de l'estructura social. Les relacions socials es poden representar gr\xc3\xa0ficament en forma de xarxa, ja que cada individu t\xc3\xa9 diverses relacions que al seu torn poden interaccionar entre elles, essent m\xc3\xa9s lliures com m\xc3\xa9s complexa \xc3\xa9s l'esp\xc3\xa8cie.\n_START_SECTION_\nRelaci\xc3\xb3 amb altres interaccions\n_START_PARAGRAPH_\nLa relaci\xc3\xb3 social \xc3\xa9s el grau m\xc3\xa9s elevat de la interacci\xc3\xb3 amb el medi. Aquesta comen\xc3\xa7a simplement amb el comportament, que implica una reacci\xc3\xb3 davant l'entorn. Si aquesta reacci\xc3\xb3 \xc3\xa9s activa pot originar un canvi en el medi i si t\xc3\xa9 en compte altres persones, es parla de comportament social. Quan s'espera una reacci\xc3\xb3 rec\xc3\xadproca, ja es pot parlar d'interacci\xc3\xb3 social, que pot ser casual o repetida. Amb la freq\xc3\xbc\xc3\xa8ncia d'aquestes interaccions sorgeixen les normes de conducta i les expectatives, que desemboquen en la relaci\xc3\xb3 social plena, sempre dins d'esquemes mentals sobre un mateix, els altres i la situaci\xc3\xb3._NEWLINE_Segons Alan Fiske, aquests esquemes s\xc3\xb3n quatre: el comunalisme, el de jerarquia social, el d'intercanvi entre iguals o el de preu de mercat / legal, on \xc3\xa9s un ordre extern escrit qui fixa les normes d'interacci\xc3\xb3. Aquests quatre models s\xc3\xb3n universals i el que canvia entre cultures i individus \xc3\xa9s el pes que t\xc3\xa9 cada model o com afecten a cada \xc3\xa0mbit de la vida quotidiana."